text: El-tog til Esbjerg om kort tid
  28 oktober 2011 kl. 08.45
  Strækningen fra Lunderskov til Esbjerg skal elektrificeres allerede i 2015, hvis der skal være plads til alle passagerer i de danske tog.  
  Der skal elmaster og køreledninger op på jernbanen mellem Lunderskov og Esbjerg allerede i 2015, hvor ti nye eltog til godt en halv milliard kroner skal køre i timedrift.
  Sådan lyder konklusionen i en rapport fra Transportministeriet, der har analyseret konsekvenserne af problemerne med IC4-togene.
  Ifølge rapporten kommer der til at mangle tog til passagererne, selv når IC4 kommer ud på de danske skinner. Det skyldes, at Banedanmark regner med 22 procent flere passagerer på de danske skinner i 2020, skriver Ingeniøren.
  Dem vil der ikke være plads til.
  Derfor er det nødvendigt at frigøre togsæt, der kører på diesel. Det kan ske ved at pille de ti dieseltog, der skal til at betjene strækningen mellem København og Esbjerg med timedrift, ud og erstatte dem med nye eltog.
  Det kræver, at Danmark elektrificerer strækningen fra Lunderskov, hvor der i dag kun kan køre dieseltog. 
  Det vil koste 1,2 milliarder kroner, fastslår rapporten fra Transportministeriet.
  